Efraïn Jonckheer
Efraïn Jonckheer (n. 20 di òktober 1917 na Kòrsou – f. 30 di mart 1987 na Amsterdam) tabata un empresario i un polítiko di Antias Hulandes. E tabata promé minister di Antias Hulandes di 8 di novèmber 1954 te 14 di febrüari 1968. Seguidamente e tabata minister plenipotenciario di Antias Hulandes di 1968 te 1971 i embahador di Reino Hulandes entre 1971 i 1982. Na aña 2022 e ta e promé minister ku a sinta mas largu den historia di Reino Hulandes.

Biografia 
Jonckheer a nase dia 20 di oktober 1917 na Kòrsou. Na 1933, el a optene su Mulo-diploma, i a bira direktor di varios negoshi. Durante di dos Guera Mundial, el a drenta e arena polítiko ku e deseo pa logra outonomia pa e islanan. Na 1944 e tabata un di e kofundadónan di Partido Demokrat (DP), i a keda elegí lider di partido. Na 1945 e ta bira miembro di Parlamento di Antias Hulandes, puesto ku e ta okupa te 1954. Na 1951 el a keda elegi den Konseho Insular di Kòrsou, pero ta retirá despues di algun luna. 

Dia 8 december 1954 e ta susesor di Moises Frumencio da Costa Gomez komo presidente di e Konseho di Gobiernu (Raad van Bestuur) di Antias Hulandes. Un siman despues, dia 15 di desèmber 1954, Jonckheer ta bira e promé premier di Antias Hulandes. E ta forma kuater gabinete konsekutivo promé di retira dia 14 di febrüari 1968. E ta wòrdu remplasa pa miembro di partido Ciro Kroon. 

Jonckheer ta sigui pa okupá e funshon di minister plenipotensiario di Antias komo susesor di Wem Lampe, di promé di febrüari 1968 te 16 di yanüari 1971. Despues e ta drenta den servisio diplomátiko di Reino Hulandes. Entre 1971 i 1976 e tabata embahador na Venezuela i seguidamente na Costa Rica, Nicaragua i Panama di 1976 te 1982.

Honor 
  - Doktorado honorífiko den derecho na Vrije Universiteit Amsterdam (1965).
  - Komendador (Commandeur) den Orden di Leon Hulandes.
  - Komendador (Commandeur) den Orden di Oranje-Nassau.
  - Gran oficial den Orden di Vasco Núñez de Balboa.

Polítiko di Kòrsou
Hende
Premier di Antias Hulandes